ໃນຕອນບ່າຍ ວັນທີ 27 ມິຖຸນາ 2022, ທ່ານ ນາງ ພອນວັນ ອຸທະວົງ ຮອງລັດຖະມົນຕີ ກະຊວງແຜນການ ແລະ ການລົງທຶນ ໄດ້ໃຫ້ການຕ້ອນຮັບການຢ້ຽມຂໍ່ານັບຂອງ ທ່ານ ໂກຈິ ໂອຊິກິຣິ (Koji OSHIKIRI) ຮອງຫົວໜ້າຫ້ອງການອົງການໄຈກາ ປະຈໍາ ສປປ ລາວ ຜູ້ເກົ່າ ແລະ ໃຫ້ການຕ້ອນຮັບທ່ານ ໂນຣິຢູກິ ອີໂຕ (Noriyuki ITO) ຮອງຫົວໜ້າອົງການໄຈກາ ປະຈຳ ສປປ ລາວ ຜູ້ໃໝ່.
ທ່ານ ນາງ ພອນວັນ ອຸທະວົງ ຮອງລັດຖະມົນຕີ ກະຊວງແຜນການ ແລະ ການລົງທຶນ ໄດ້ສະແດງຄວາມຂອບໃຈຢ່າງຈິງໃຈຕໍ່ ທ່ານ ໂກຈິ ໂອຊິກິຣິ (Koji OSHIKIRI) ທີ່ມາປະຕິບັດໜ້າທີ ແລະ ເຮັດວຽກຢູ່ ສປປ ລາວ ເປັນໄລຍະເວລາ 5 ປີ ຜ່ານມາ, ເຊິ່ງໄລຍະທີ່ ທ່ານດໍາລົງຕໍາແໜ່ງປະຕິບັດໜ້າທີນັ້ນ ທ່ານກໍເປັນຜູ້ໜຶ່ງທີ່ໄດ້ສຸມສະຕິປັນຍາ ແລະ ເຫື່ອແຮງ ໃນການຊຸກຍູ້ການຈັດຕັ້ງປະຕິບັດບັນດາກິດຈະກໍາ ແລະ ໂຄງການຊ່ວຍເຫຼືອຂອງລັດຖະບານຍີ່ປຸນ ແກ່ ລັດຖະບານ ສປປ ລາວ ໃນ 4 ຂົງເຂດວຽກງານບູລິມະສິດ ຄື:
- ແຜນພັດທະນາເສດຖະກິດ-ສັງຄົມ ແລະ ພື້ນຖານໂຄງລ່າງ.
- ພັດທະນາກະສິກໍາ ແລະ ປົກປັກຮັກສາປ່າໄມ້.
- ການປັບປຸງສະພາບແວດລ້ອມການສຶກສາ ແລະ ພັດທະນາຊັບພະຍາກອນມະນຸດ.
- ການປັບປຸງການໃຫ້ການບໍລິການສາທາລະນະສຸກ ແລະ ຂະແໜງການອຶ່ນໆ ເປັນຕົ້ນ ວຽກງານເກັບກູ້ລະເບີດ ບໍ່ທັນແຕກ.
ເຊິ່ງການຊ່ວຍເຫຼືອດັ່ງກ່າວໄດ້ປະກອບສ່ວນຢ່າງຕັ້ງໜ້າເຂົ້າໃນການບັນລຸເປົ້າໝາຍການພັດທະນາເສດຖະກິດ-ສັງຄົມ ຢູ່ ສປປ ລາວ ແລະ ທັງເປັນການເພີ່ມທະວີການຮ່ວມມື ພັດທະນາລະຫວ່າງສອງປະເທດ ແລະ ປະຊາຊົນລາວ ແລະ ຍີ່ປຸ່ນ. ໃນວາລະໂອກາດເຂົ້າອໍາລາຄັ້ງນີ້, ທ່ານ ນາງ ພອນວັນ ອຸທະວົງ ຮອງລັດຖະມົນຕີ ກະຊວງແຜນການ ແລະ ການລົງທຶນ ຕາງໜ້າໃຫ້ກະຊວງແຜນການ ແລະ ການລົງທຶນ ກໍຄື ລັດຖະບານ ແລະ ປະຊາຊົນລາວ ສະແດງຄວາມຂອບໃຈ ຢ່າງສຸດຊຶງ ໃນການປະກອບສ່ວນທີ່ມີ ຄຸນຄ່າຢ່າງສູງ ຂອງທ່ານ ໂກຈິ ໂອຊິກິຣິ (Koji OSHIKIRI) ແລະ ຂໍອວຍພອນໄຊ ໃຫ້ທ່ານ ປະສົບຄວາມສໍາເລັດໃນໜ້າທີ່ໃໝ່ ແລະ ເດີນທາງກັບປະເທດຍີ່ປຸນດ້ວຍຄວາມສະຫວັດດີພາບ.
ພ້ອມດຽວກັນນີ້, ທ່ານ ນາງ ພອນວັນ ອຸທະວົງ ຮອງລັດຖະມົນຕີ ກະຊວງແຜນການ ແລະ ການລົງທຶນ ກໍຂໍສະແດງຄວາມຍິນດີ ຢ່າງສູງຕອນຮັບ ທ່ານ ໂນຣິຢູກິ ອີໂຕ (Noriyuki ITO) ຮອງຫົວໜ້າຫ້ອງການອົງການໄຈກາ ປະຈໍາ ສປປ ລາວ ຜູ້ໃໝ່ ທີ່ຈະມາສືບຕໍ່ປະຕິບັດວຽກງານ ແທນທ່ານ ໂກຈິ ໂອຊິກິຣິ (Koji OSHIKIRI) ໃຫ້ເກີດດອກອອກຜົນ ແລະ ສຸດທ້າຍນີ້ ຫັວງຢ່າງຍິງວ່າ ອົງການໄຈກ້າ ກໍຄືລັດຖະບານຍີ່ປຸນ ຈະສືບຕໍ່ໃຫ້ການສະໜັບສະໜູນຊ່ວຍເຫຼືອດ້ານທຶນຮອນ ແລະ ວິຊາການ ແກ່ ສປປ ລາວ ເພື່ອປະກອບສ່ວນຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ໃຫ້ບັນລຸຜົນຕາມເປົ້າໝາຍວາງໄວ້.